Okresná prokuratúra Košice II 
Mojmírova 5, 040 46 Košice 1 	

Sp. zn. : 2 Pv 583/13/8803	Košice II, 31.7.2014
EEČ : 2-64-401-2014

U Z N E S E N I E

Trestná vec:	obvinená XXXXX  
Prečin:	Ublíženie na zdraví podľa § 157 odsek 1, odsek 2 písmeno a Trestného zákona číslo 300/2005 Zbierky zákonov v znení zákona číslo 204/2013 Zbierky zákonov

Rozhodol: 	prokurátor Okresnej prokuratúry Košice II
Podľa § 220 odsek 1 Trestného poriadku schvaľujem zmier uzavretý medzi: 
obvinenou:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
a
poškodeným:
1.	XXXXX
	dátum narodenia: XXXXX
	trvalé bydlisko: XXXXX
Obsahom zmieru je:
1) Obvinená vyhlasuje, že spáchala skutok, za ktorý je trestne stíhaná, pričom ľutuje svojho konania a ospravedlňuje sa za  svoje protiprávne konanie spôsobené z nedbanlivosti poškodeným.   

2) Obvinená XXXXX urobila iné vhodné opatrenie pre náhradu spôsobenej   škody   tým,  že   predmetná   dopravná  nehoda bola ohlásená v poisťovni Axa a.s. XXXXX.  Poškodení XXXXX a XXXXX prehlásili, že od obvinenej nežiadajú náhradu škody, ktorú im spôsobila prečinom podľa § 157 ods. 1, ods. 2 písm. a/ Tr. zákona a § 158 Tr. zákona, pretože obvinená urobila opatrenia smerujúce k nahradeniu škody príslušnou poisťovňou, t.j. podľa zákona č. 381/2001 Z.z. o povinnom zmluvnom poistení zodpovednosti za škodu spôsobenú prevádzkou motorového vozidla v znení  platných predpisov. Poškodený XXXXX písomne potvrdil dňa 21.07.2014 u mediačného úradníka Okresného súdu XXXXX XXXXX že od obvinenej prevzal finančnú hotovosť vo výške 373,-€ ako náhradu za škodu spôsobenú na zdraví.

3) Obvinená  zložila   na   účet   Okresnej  prokuratúry   XXXXX  XXXXX   čiastku  vo   výške   200,-€  /dvesto Eur/, z ktorej 50% poukázala  na peňažnú pomoc  obetiam trestnej činnosti a zvyšných 50% poukázala v prospech XXXXX  XXXXX,  číslo účtu XXXXX

a súčasne podľa § 215 odsek 1 písmeno g) Trestného poriadku zastavujem trestné stíhanie obvinenej
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
realizované policajtom Odb.kriminálnej polície OR PZ  XXXXX pod spisovou značkou XXXXX

	V trestnej veci vedenej proti obvinenej Veroniky XXXXX pre prečin  ublíženia na zdraví podľa § 157 ods. 1, ods. 2 písm. a/  Trestného zákona a iné  na tom skutkovom základe, že:

- dňa 12.09.2013 o 15.45 hod viedla osobné motorové vozidlo zn. XXXXX v smere do  mestskej časti XXXXX XXXXX na ul. XXXXX kde spôsobila dopravnú nehodu s osobným motorovým vozidlom zn. XXXXX ktoré viedol XXXXX po ulici XXXXX, a to tak, že obvinená, ktorá viedla motorové vozidlo za motorovým vozidlom zn. Fiat Punto vodiča XXXXX z dôvodu nepozornosti narazila prednou časťou svojho vozidla do zadnej časti stojaceho vozidla zn. Fiat Punto, pričom pri dopravnej nehode utrpel XXXXX ťažkú ujmu na zdraví,  a to zlomeninu prvého rebra vľavo, podvrtnutie krčnej chrbtice s vyklenutím (protruzia) medzistavcových platničiek - diskov v úrovni tretieho a štvrtého krčného stavca a šiesteho a siedmeho krčného stavca s miernym tlakom na predný okraj miechového vaku, čo si vyžiadalo liečenie 4 až 5 týždňov a spolujazdkyňa XXXXX utrpela taktiež ľahkú ujmu na zdraví, a to podvrtnutie krčnej chrbtice s bolestivosťou pri voľnom pohybe a pomliaždenie prednej steny hrudníka nad mostíkom, čo si vyžiadalo liečenie 2 až 3 týždne.

Odôvodnenie: 

	Uznesením  povereného príslušníka  OR PZ, OKP XXXXX, sp. zn. XXXXX zo dňa 10.01.2014  bolo vznesené obvinenie Veronike XXXXX pre prečin ublíženia na zdraví podľa § 157 ods. 1, ods. 2 písm. a/ Tr. zákona a § 158 Tr. zákona, na tom skutkovom základe, tak ako je to uvedené vo výrokovej časti tohto rozhodnutia.

	Preskúmaním príslušného spisového materiálu som zistil, že v predmetnej veci sa koná o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov v zmysle  ustanovenia § 220 ods.1 Tr. poriadku.

	Obvinená a poškodení XXXXX a XXXXX vyslovili súhlas s uzavretím zmieru. Obvinená slobodne a vážne vyhlásila, že spáchala skutok, za ktorý je stíhaná, pričom svoje konanie oľutovala. Pokiaľ ide o náhradu spôsobenej škody, obvinená urobila iné vhodné opatrenie tým, že predmetná dopravná nehoda bola oznámená v poisťovni Axa a.s. XXXXX, kde boli uvedené všetky potrebné údaje pre náhradu spôsobenej škody. Poškodení XXXXX a XXXXX pri dohode o zmieri uviedli, že od obvinenej náhradu škody, ktorú im obvinená spôsobila prečinom podľa § 158 Trestného zákona nežiadajú, pretože obvinená dopravnú nehodu ohlásila príslušnej poisťovni. Poškodený XXXXX písomne potvrdil dňa 21.07.2014 u mediačného úradníka Okresného súdu XXXXX XXXXX že od obvinenej prevzal finančnú hotovosť vo výške 373,-€ ako náhradu za škodu spôsobenú na zdraví.

	Obvinená zložila na účet Okresnej prokuratúry XXXXX XXXXX finančnú čiastku vo výške 200,-€,  z ktorej 50% poukázala  na peňažnú pomoc  obetiam trestnej činnosti a zvyšných 50% poukázala v prospech XXXXX  XXXXX,  číslo účtu XXXXX

Účastníci dohody zhodne prehlásili, že zmier uzavreli slobodne, vážne, zrozumiteľne a určito.

	Vzhľadom na povahu a závažnosť spáchaného činu, na mieru akou bol trestným činom dotknutý verejný záujem, na osobu obvinenej, ktorá doposiaľ nebola súdne trestaná a nemá žiaden záznam v evidenčnej karte vodiča, považujem takýto spôsob rozhodnutia za dostačujúci z hľadiska naplnenia účelu Trestného zákona, a preto som rozhodol tak, ako je to uvedené vo výrokovej časti tohoto uznesenia.

Poučenie: 
Proti tomuto uzneseniu nie je prípustná sťažnosť.

JUDr. Igor Tokár
prokurátor